Is jy Zoom-voos? - WelstandWelstand
Tuis / Advies / Is jy Zoom-voos?
Is jy Zoom-voos?
Met die aanbreek van die nuwe jaar is dit die aangewese tyd om veranderinge aan videokonferensies aan te bring om uitputting te bekamp en om respondeerders se ondersteuning daarvoor te verkry.
Sedert die Covid-19-pandemie, wat daartoe gelei het dat ons minder op kantoor kom, maak ons meer gebruik van video-oproepe en Zoom-vergaderings. Mens sou verwag dat hierdie vinnige en moderne manier van kommunikasie – en dit waarskynlik vanuit jou tuiskantoor – minder stresvol sou wees as die tipiese van-aangesig-tot-aangesig kommunikasie soos op kantoor, maar die fisiese afstand bring tog onsekerheid en teenstrydige gevoelens mee.
Daar is bevind dat 'n video-oproep meer stresvol is omdat jy nie kan ontspan soos in 'n normale gesprek nie en om die ander persoon se nieverbale taal te ontsyfer neem langer en is stresvol. Videokontak vereis meer fokus. Jy moet harder werk om gesigsuitdrukkings, stemtoon en liggaamstaal te verwerk.
Stiltes en pouses wat natuurlik in 'n normale gesprek is, word ook 'n bron van stres omdat partye nie weet of die stiltes die gevolg is van tegnologiese stilstuipe of nie en veroorsaak dat mense oor mekaar praat, of dit bring nog verdere hoflike pouses mee wat 'n gesprek kan ontspoor. Navorsing het ook bevind dat 'n pouse van selfs so min as 1.2 sekondes tydens 'n telefoon- of videogesprek deur die respondeerder as negatief ervaar word: die respondeerder is gevolglik onvriendelik of onbelangstellend.
Met die videokamera op jou gerig, kom die druk om jou beste voetjie voor te sit; jy is op die verhoog, so te sê, en moet presteer en dit is moeilik om nie selfbewus te wees voor die ongenadige kamera nie.
Asof dit nie genoeg is nie, dwing ons pandemie-omstandighede ons om hierdie nuwe tegnologie te gebruik en as jy nie tegnologies onderlê is nie, bestaan die gevaar dat jy onintelligent, onbevoeg en onnosel sal voorkom wanneer jy nie tegnologiese probleme kan oplos nie.
'n Verdere stressor is dat alle aspekte van ons lewe – dié van ons werk, vriende en gesin – nou in een plek plaasvind. Wanneer ons gewone sosiale rolle, verhoudinge, aktiwiteite en doelwitte ingeperk word, word ons meer kwesbaar vir negatiewe gedagtes en gevoelens.
Die meeste van ons sosiale rolle en interaksie vind plaas in verskillende plekke maar hierdie plekke – die middagkroeg, die gym en die koffiewinkel – word nou ingeperk en vervang met 'n rekenaarskerm. Die feit dat hierdie plekke en gesonde sosialisering buite perke is, veroorsaak stres. Daarmee saam kom die langer ure wat jy reeds voor die skerm moet deurbring om afdanking te vermy.
Jy mag dalk by aanlyn gespreksgroepe inskakel, maar dit sal nie stresverligting meebring as jy verplig voel om in te skakel nie – soos vir 'n virtuele kuier saam met kollegas. Dit bly steeds 'n virtuele vergadering en kan onpersoonlik voel.
Hoe verminder jy Zoom-uitputting?
Beperk video-oproepe tot die nodigste en vra jouself of daar nie meer effektiewe opsies is nie, byvoorbeeld werklêers met 'n ondersteunende nota verhoed inligting-oorlading. Dan is daar die ou-skoolse, vriendelike persoonlike brief waarin jy na iemand uitreik en kontak maak – en weet jou kontak is nie ontydig nie.
'n Kort, informele gesprek met kollegas voordat die vergadering begin, bou en behou kontak en vertroue en verminder stres en uitputting.
Bou pouses in vir jouself, 'n tydjie waarin jy strekoefening kan doen of net rustig koffie drink. Skep grense tussen jou werkspersona en jou privaat persona en hou hulle apart.
Verminder skermstimuli. Zoom- en videokommunikasie vereis dat jy stip na die respondeerder moet kyk, wat mens beide ongemaklik en moeg maak; tydens van-aangesig-tot-aangesig kommunikasie kan jy vlugtig by die venster uitkyk of na ander persone in die vertrek kyk. Op video fokus jy nie net op die ander persoon se gesig nie; jy sien die respondeerder se agtergrond ook – sy meubels, titels op sy boekrak en sy troeteldiere. Om onnodige afleiding te voorkom, versoek deelnemers om teen 'n eenvoudige of rustige agtergrond te sit of, nog beter, om hul video's af te skakel indien hulle nie praat nie.
Fosslien, L. Duffy, M. April 29, 2020 https://hbr.org/2020/04/how-to-combat-zoom-fatigue#
International Journal of Human-Computer Studies, Vol. 72(5): 477-487. https://www.sciencedirect.com/science/article/abs/pii/S1071581914000287